
ΘΕΜΑ:  Έκφραση γνώμης επί της Μελέτης Περιβαλλοντικών Επιπτώσεων (ΜΠΕ) για την έκδοση Απόφασης έκδοσης περιβαλλοντικών όρων, για την κατασκευή και λειτουργία, του έργου «Πανεπιστημιακές εγκαταστάσεις Πανεπιστημίου Θεσσαλίας εντός ακινήτου ‘πρώην Βαμβακουργίας Βόλου’» του Πανεπιστημίου Θεσσαλίας, που χωροθετείται στη Δ.Ε Νέας Ιωνίας, του Δήμου Βόλου, της Π.Ε Μαγνησίας & Σποράδων, της Περιφέρειας Θεσσαλίας.
ΣΧΕΤ.: Το με αρ. πρωτ. 292121/5-8-2026 έγγραφο της Περιφέρειας Θεσσαλίας.
Με το παραπάνω σχετικό έγγραφο, η Περιφέρεια Θεσσαλίας ζητάει από τον Δήμο Βόλου να εκφράσει τη γνώμη του επί της Μελέτης Περιβαλλοντικών Επιπτώσεων (ΜΠΕ) για την έκδοση Απόφασης έκδοσης περιβαλλοντικών όρων, για την κατασκευή και λειτουργία, του έργου «Πανεπιστημιακές εγκαταστάσεις Πανεπιστημίου Θεσσαλίας εντός ακινήτου ‘πρώην Βαμβακουργίας Βόλου’» του Πανεπιστημίου Θεσσαλίας, που χωροθετείται στη Δ.Ε Νέας Ιωνίας του Δήμου Βόλου, στο πλαίσιο της δημόσιας διαβούλευσης και σύμφωνα με την ΚΥΑ 1649/45/15-1-14.

Η ΜΠΕ καθώς και όλα τα υποβληθέντα συνοδευτικά έγγραφα του ανωτέρω έργου έχουν αναρτηθεί στον ιστότοπο της Περιφέρειας Θεσσαλίας www.thessaly.gov.gr (Εφημερίδα της Υπηρεσίας – Διαβουλεύσεις – ΜΠΕ) και διατίθενται προς δημόσια διαβούλευση με άμεση χρονική ισχύ.  Επιπρόσθετα ο φάκελος της ΜΠΕ, βρίσκεται αναρτημένος στο Ηλεκτρονικό Περιβαλλοντικό Μητρώο του Υπουργείου Περιβάλλοντος & Ενέργειας (https://eprm.ypen.gr) με ΠΕΤ: 2607020027.

Φορέας υλοποίησης του έργου είναι το Πανεπιστήμιο Θεσσαλίας.

Σύμφωνα με τη ΜΠΕ, το έργο αφορά στην αποκατάσταση των υφιστάμενων βιομηχανικών κτιρίων - κελυφών και στην κατασκευή νέων εγκαταστάσεων για τη δημιουργία φοιτητικών εστιών, εκπαιδευτικών, ερευνητικών και κοινωνικών υποδομών για το Πανεπιστήμιο Θεσσαλίας και την τοπική κοινότητα.
Το οικόπεδο εντοπίζεται στο δυτικό όριο του Δ. Βόλου (πρώην Δ. Ν. Ιωνίας) και οριοθετείται ανατολικά από την οδό Μυτιλήνης, βόρεια-βορειοδυτικά από τη σιδηροδρομική γραμμή Λάρισας-Βόλου, δυτικά από την οδό Λέρου, νότια από τις οδούς Γιάρου, Αλωπίου και Πριάµου (από δυτικά) και βρίσκεται σε μικρή απόσταση από το χείμαρρο Ξηριά στις παρυφές του αστικού ιστού της πόλης. 

Στο σύνολό του το ακίνητο βρίσκεται εντός ΓΠΣ Δ. Βόλου. Αποτελείται από 2 τμήματα συνολικού εμβαδού 88.402,77 τ.µ. ως εξής:
· Το οικόπεδο (1) µε εμβαδόν 1.871.00 τ.µ. Αυτό βρίσκεται στο Ο.Τ.Γ384 του σχεδίου πόλης Αγ. Σπυρίδωνα της Δ.Ε. Νέας Ιωνίας, επί της οδού Μυτιλήνης.
· Το οικόπεδο (2) με εμβαδόν 86.531,77 τ.μ. βρίσκεται στη θέση "Ξηρόκαμπος ή Χουχού" της κτηματικής περιφέρειας της Δ.Ε. Νέας Ιωνίας. Βρίσκεται εκτός σχεδίου πόλης, εντός ΓΠΣ Δ. Βόλου περιοχή υπό ένταξη (ΦΕΚ 237|ΑΑΠ|4.11.2016), εντός Ζ.Ο.Ε. ως περιοχή επείγοντος στεγαστικού προγράμματος του ΟΕΚ (ΦΕΚ 81Ο|Δ|15.11.1999), εκτός περιοχής Natura σε επαφή με το σχέδιο πόλης Αγ. Σπυρίδωνα.

Η περιοχή μελέτης περιλαμβάνει το ακίνητο της πρώην «ΒΑΜΒΑΚΟΥΡΓΙΑΣ ΒΟΛΟΥ», η κυριότητα του οποίου ανήκει στη Δημόσια Υπηρεσία Απασχόλησης (ΔΥΠΑ), ως καθολικό διάδοχο του τ. ΟΕΚ. ο οποίος το απέκτησε το 2001, μέσω πλειστηριασμού. Η χρήση, διαχείριση και εκμετάλλευση παραχωρήθηκε δωρεάν στο Πανεπιστήμιο Θεσσαλίας για 99 έτη, βάσει του Ν. 4611/2019.

Στο γήπεδο υφίστανται 20 κτίρια. Τα περισσότερα είναι καλής κατασκευής, μεταπολεμικής περιόδου, με ισχυρούς φέροντες οργανισμούς από οπλισμένο σκυρόδεμα. Παρουσιάζουν χαρακτηριστικά μεγάλης κλίμακας βιομηχανικής αρχιτεκτονικής, χωρίς ιδιαίτερα ιστορικά στοιχεία ή εμφανή σημαντικά προβλήματα. 

Η συνολική υφιστάμενη δόμηση του ακινήτου ανέρχεται περίπου σε 48.593 τ.μ.
Κατά τον σχεδιασμό επιδιώχθηκε η διατήρηση και ενσωμάτωση μεγάλου μέρους του υφιστάμενου κτιριακού αποθέματος (διατηρούνται 7 υφιστάμενα κτίρια, συνολικής επιφάνειας περίπου 27.120 τ.μ. ενώ τα υπόλοιπα κατεδαφίζονται και αντικαθίστανται από νέα κτιριακά κελύφη). Οι απαραίτητες μετασκευές αποσκοπούν στη διατήρηση της ιστορικής μνήμης και στην εξοικονόμηση οικονομικών πόρων.

Οι πανεπιστημιακές εγκαταστάσεις που προβλέπονται στο ακίνητο χωρίζονται σε δύο κατηγορίες:

I) σε υφιστάμενα βιομηχανικά κτίρια με χαρακτηριστικές κελυφωτές στέγες με ιδιαίτερα ευρηματικά δομικά και κατασκευαστικά χαρακτηριστικά μεταβιομηχανικής αρχιτεκτονικής, τα οποία θα αποκατασταθούν και θα ακολουθήσουν την φιλοσοφία «κτίριο μέσα σε κτίριο» με τις παρακάτω λειτουργίες:
α) Αμφιθέατρα και αίθουσες διδασκαλίας, αίθουσες εργαστηρίων, γραφεία, αίθουσες Συνελεύσεων, κοινωνικούς χώρους.

β) Φοιτητική Λέσχη και Εκθεσιακό Πολυχώρο.

γ) Φοιτητικές κατοικίες ενός ή και δύο ατόμων.

δ) Χώρους εκγύμνασης

Όλα τα κτίρια θα διαθέτουν αίθουσες πολλαπλών δραστηριοτήτων, χώρους καθιστικών, χώρους πλυντηρίων και κεντρικό αίθριο ενώ θα είναι ισόγεια λόγω του περιορισμένου ύψους των κελυφών με εξαίρεση ένα κτίριο που αποτελείται από 2 ορόφους.

ΙΙ) σε νέες εγκαταστάσεις με την ανέγερση νέων κτιρίων και συγκεκριμένα:
α) Ένα κτιριακό συγκρότημα 380 φοιτητικών κατοικιών με αίθουσες πολλαπλών δραστηριοτήτων, χώρους εκγύμνασης και καθιστικών.

β) Ένας Βρεφονηπιακός Σταθμός δυναμικότητας περίπου 80 βρεφών – νηπίων με πρόσβαση απ’ ευθείας από τον αστικό ιστό και αποκλειστικό δικαίωμα χρήσης από τη ΔΥΠΑ.
γ) Ένα Κέντρο Δημιουργικής Απασχόλησης (ΚΔΑΠ) με πρόσβαση από τον αστικό ιστό που θα περιλαμβάνει εκτός των γραφείων Διοίκησης, Αίθουσες ποικίλων δραστηριοτήτων για παιδιά, Επιστημών και τεχνολογίας, Λογοτεχνίας και Περιβάλλοντος, Μουσικοκινητικής Αγωγής και Παιδικής Γυμναστικής, Θεατρικού Παιχνιδιού και Δημιουργικής Γραφής, Αισθητηριακού Παιχνιδιού, Δανειστικής Βιβλιοθήκης κλπ. και αποκλειστικό δικαίωμα χρήσης από τη ΔΥΠΑ.
δ) Ένα τετραώροφο Τεχνολογικό Κέντρο που θα περιλαμβάνει ένα μεγάλο Αμφιθέατρο, Βιβλιοθήκη, την αίθουσα της Συγκλήτου και την αίθουσα Τελετών ενώ θα διαθέτει χώρο υπαίθριων εκδηλώσεων και κήπο.

ε) Ένα Εμπορικό Αθλητικό Κέντρο του Πανεπιστημίου με εσωτερική πισίνα που θα μπορεί να λειτουργήσει για ερασιτεχνικούς αγώνες, δραστηριότητες και προπονήσεις, με γυμναστήριο και αποδυτήρια. Στον χώρο θα λειτουργήσουν επίσης και κατάστημα τροφίμων (με ξεχωριστή είσοδο), καφετέρια και εστιατόριο.

στ) Ένα συγκρότημα 5 κτιριακών δομών που θα φιλοξενήσουν τις κατοικίες Erasmus.

ζ) Μια Επαγγελματική Σχολή Μαθητείας ΔΥΠΑ με εκπαιδευτικά πολυεργαστήρια, αίθουσες διδασκαλίας και γραφεία.

η) Ένα Κέντρο Επαγγελματικής Κατάρτισης ΑΜΕΑ της ΔΥΠΑ με χώρους αντίστοιχους με την Επαγγελματική Σχολή Μαθητείας ΔΥΠΑ.

θ) Εκτός των ανωτέρω, προβλέπεται η πλήρης ανακαίνιση της μικρής υφιστάμενης εκκλησίας εμβαδού περίπου 60,00 τ.μ.

Η χωροθέτηση των κτιρίων βασίζεται στη δημιουργία συνεργειών εντός του συγκροτήματος και με τον ευρύτερο αστικό ιστό. Οι υποδομές διδασκαλίας και έρευνας τοποθετούνται κοντά στις υφιστάμενες εγκαταστάσεις για άμεση επικοινωνία και συνεργασία. Οι υποδομές σίτισης των φοιτητών χωροθετούνται επίσης κοντά στις βασικές εγκαταστάσεις του συγκροτήματος. Οι φοιτητικές εστίες τοποθετούνται περιμετρικά, εξασφαλίζοντας ένα πιο ήσυχο περιβάλλον διαμονής. Παράλληλα, οι εστίες διατηρούν άμεση και γρήγορη πρόσβαση σε όλες τις αίθουσες διδασκαλίας του campus.
Με βάση τη ΜΠΕ, κατά τη κατασκευή και λειτουργία του έργου θα υπάρχουν οι εξής κυριότερες περιβαλλοντικές επιπτώσεις:

1. Κλιματικά και Βιοκλιματικά χαρακτηριστικά
Δεν αναμένονται σημαντικές εκπομπές αερίων ή μεταβολές στη θερμοχωρητικότητα, ενώ η αύξηση της θερμοκρασίας στα δώματα των κτιρίων λόγω της λειτουργίας των εξωτερικών μονάδων των κλιματιστικών είναι τοπική και μη σημαντική. Οι εκπομπές αερίων του θερμοκηπίου λόγω της κατανάλωσης ηλεκτρικής ενέργειας εκτιμώνται ως ουδέτερες, χάρη στην υψηλή ενεργειακή απόδοση των κτιρίων. Προβλέπονται επίσης τεχνικές αξιοποίησης όμβριων υδάτων και εξοικονόμησης νερού, με παράλληλη διασφάλιση της ομαλής απορροής τους.
2. Μορφολογικά και Τοπιολογικά χαρακτηριστικά

Κατά την κατασκευή αναμένονται περιορισμένης κλίμακας και βραχυχρόνιες αρνητικές επιπτώσεις στο τοπίο, κυρίως από οχήματα, μηχανήματα και προσωρινές αποθέσεις υλικών. Οι επιπτώσεις αυτές χαρακτηρίζονται ασθενείς και τυπικές για οικοδομικά έργα, λόγω του ήδη αστικού και υποβαθμισμένου χαρακτήρα της περιοχής.

Κατά τη λειτουργία, το έργο αναμένεται να έχει θετικές επιπτώσεις, συμβάλλοντας στην αστική και αισθητική αναβάθμιση μιας πρώην εγκαταλελειμμένης βιομηχανικής περιοχής. Παράλληλα, ο σχεδιασμός των κτιρίων σέβεται τα διατηρούμενα κτίρια και το έργο δεν εμπίπτει στις ζώνες τοπίου που περιλαμβάνονται στο Θεσμοθετημένο Περιφερειακό Πλαίσιο Θεσσαλίας (269/ΑΑΠ/2018) και συνεπώς δεν τίθεται θέμα συμβατότητας σε σχέση με την Ευρωπαϊκή Σύμβαση του Τοπίου.
3. Γεωλογικά, Τεκτονικά και Εδαφολογικά χαρακτηριστικά
Γεωλογικά και Τεκτονικά χαρακτηριστικά

Η κατασκευή του έργου δεν αναμένεται να προκαλέσει μεταβολές στα γεωλογικά και τεκτονικά χαρακτηριστικά της περιοχής. Οι εργασίες δεν θα επηρεάσουν σημαντικά την επιφάνεια των πετρωμάτων, το ανάγλυφο ή ιδιαίτερα γεωλογικά χαρακτηριστικά, όπως πηγές και σπήλαια.

Κατά τη λειτουργία του έργου δεν αναμένονται επιπτώσεις στα γεωλογικά και τεκτονικά χαρακτηριστικά της περιοχής. Ο σχεδιασμός του έργου έχει γίνει λαμβάνοντας υπόψη τις υφιστάμενες γεωτεχνικές συνθήκες της περιοχής.
Εδαφολογικά χαρακτηριστικά

Κατά την κατασκευή δεν απαιτείται αναδιαμόρφωση του εδάφους για τις εργοταξιακές εγκαταστάσεις. Οι εργασίες κατεδάφισης θα οργανωθούν κατάλληλα και θα περιοριστούν στις απολύτως απαραίτητες. Στόχος είναι ο περιορισμός των αποβλήτων κατεδάφισης, της κατανάλωσης ενέργειας και της περιβαλλοντικής επιβάρυνσης. Η αρχική γεωτεχνική διερεύνηση δεν εντόπισε ενδείξεις ρύπανσης στο υπόγειο έδαφος. Ωστόσο, θα πραγματοποιηθεί λεπτομερής έλεγχος για πιθανή ρύπανση λόγω της προηγούμενης βιομηχανικής δραστηριότητας.

Εφόσον εντοπιστεί ρύπανση, θα εφαρμοστούν τα προβλεπόμενα μέτρα εξυγίανσης και αποκατάστασης σύμφωνα με τη νομοθεσία. Λόγω της παλαιότητας των κτιρίων, υπάρχει πιθανότητα εντοπισμού αμιάντου, ο οποίος θα διαχειριστεί σύμφωνα με τις προβλεπόμενες διαδικασίες.

Κατά τη λειτουργία του έργου δεν αναμένονται επιπτώσεις στα εδαφολογικά χαρακτηριστικά της περιοχής.
Ποιοτικά χαρακτηριστικά

Κατά την κατασκευή υπάρχει πιθανότητα ρύπανσης του εδάφους από στερεά απορρίμματα, διαρροές καυσίμων και λιπαντικών και υλικά εκσκαφών. Τα αστικά απορρίμματα του εργοταξίου θα συλλέγονται σε κάδους και θα απομακρύνονται από τη δημοτική αρχή. Η ρύπανση μπορεί να προληφθεί με την εφαρμογή κατάλληλων εργοταξιακών πρακτικών και προληπτικών μέτρων. Επίσης, κατά τη λειτουργία θα παράγονται συνήθη αστικά απορρίμματα, χωρίς να αναμένονται σημαντικές πιθανότητες ρύπανσης ή υποβάθμισης του εδάφους.
4. Φυσικό Περιβάλλον

Χλωρίδα

Κατά την κατασκευή του έργου αναμένονται ασθενείς αρνητικές επιπτώσεις στη βλάστηση, λόγω της απομάκρυνσης μέρους της υφιστάμενης βλάστησης ενώ κατά τη λειτουργία, προβλέπεται η φύτευση ειδών προσαρμοσμένων στις κλιματικές συνθήκες της περιοχής. Προτεραιότητα θα δοθεί σε είδη της αυτοφυούς χλωρίδας της ευρύτερης περιοχής.

Πανίδα

Το έργο βρίσκεται σε αστικό περιβάλλον με περιορισμένη βλάστηση και χωρίς φυσικά οικοσυστήματα, με αποτέλεσμα η πανίδα της περιοχής να παρουσιάζει μικρή ποικιλότητα. Τα είδη που απαντώνται είναι κυρίως ανθρωπόφιλα και έχουν προσαρμοστεί στην παρουσία και τις δραστηριότητες του ανθρώπου.

Κατά την κατασκευή αναμένονται ασθενείς αρνητικές επιπτώσεις στην πανίδα από τις χωματουργικές εργασίες και την κυκλοφορία βαρέων οχημάτων ενώ κατά τη λειτουργία δεν αναμένονται αρνητικές επιπτώσεις, καθώς η ενίσχυση του αστικού πρασίνου και η χρήση γηγενούς και μεσογειακής φύτευσης αναμένεται να ενισχύσουν τη βιοποικιλότητα.
Οικοσυστήματα

Η περιοχή του έργου βρίσκεται εντός αστικού ιστού και σε απόσταση από προστατευόμενες περιοχές και φυσικούς οικοτόπους. Το έργο δεν εμπίπτει σε περιοχές Natura και δεν αναμένονται επιπτώσεις σε σημαντικούς οικοτόπους ή ενδιαιτήματα. Επιπλέον, η περιοχή δεν περιλαμβάνει δασικές ή αναδασωτέες εκτάσεις. Συνεπώς, δεν αναμένονται επιπτώσεις σε προστατευόμενες ή άλλες σημαντικές φυσικές περιοχές.
5. Ανθρωπογενές Περιβάλλον

Χωροταξικός Σχεδιασμός - Χρήσεις γης

Κατά την κατασκευή ενδέχεται να υπάρξουν προσωρινές αρνητικές επιπτώσεις στις γειτονικές χρήσεις γης, κυρίως από θόρυβο, δονήσεις και σκόνη. Το έργο είναι συμβατό με τις προβλέψεις του ισχύοντος ΓΠΣ Βόλου και τη θεσμοθετημένη χρήση γενικής κατοικίας της περιοχής. Παράλληλα, είναι συμβατό με το υπό έγκριση Ρυθμιστικό Σχέδιο Βόλου και τη ΖΟΕ Βόλου.

Κατά τη λειτουργία δεν αναμένονται σημαντικές μεταβολές στις χρήσεις γης, καθώς το έργο εναρμονίζεται με τον υφιστάμενο χαρακτήρα της περιοχής.
Πολιτιστική κληρονομιά
Στην περιοχή δεν υπάρχουν κηρυγμένα μνημεία ή αρχαιολογικοί χώροι. Οι πλησιέστεροι κηρυγμένοι χώροι βρίσκονται σε απόσταση μεγαλύτερη των 1,3 km και εκτός της περιοχής μελέτης.

Η αρμόδια Εφορεία Αρχαιοτήτων Μαγνησίας επιβεβαιώνει ότι δεν έχουν εντοπιστεί γνωστοί ή χαρακτηρισμένοι χώροι πολιτιστικής κληρονομιάς στην περιοχή. Κατά την εκπόνηση της ΜΠΕ εκκρεμούσε η σύμφωνη γνώμη της αρμόδιας Υπηρεσίας Νεωτέρων Μνημείων και Τεχνικών Έργων.
6. Κοινωνικο-οικονοµικά χαρακτηριστικά

Επηρεαζόμενος πληθυσμός

Το έργο αναμένεται να διαμορφώσει ένα «ανοικτό» στην πόλη Πανεπιστημιακό συγκρότημα που θα περιλαμβάνει φοιτητικές εστίες, εκπαιδευτικές, ερευνητικές και κοινωνικές δραστηριότητες και θα αποτελεί ένα πρότυπο χώρο ώσµωσης και δημιουργίας που θα συμβάλλει, μεταξύ άλλων, στην αναζωογόνηση και ανασυγκρότηση του αστικού ιστού της πόλης σε μια υποβαθμισμένη περιοχή.

Διάρθρωση τοπικής οικονομίας

Κατά την κατασκευή αναμένεται η δημιουργία νέων θέσεων εργασίας για εξειδικευμένο και ανειδίκευτο προσωπικό ενώ κατά τη λειτουργία θα δημιουργηθούν μόνιμες θέσεις πλήρους και μερικής απασχόλησης, οι οποίες αναμένεται να καλυφθούν σε μεγάλο βαθμό από το εργατικό δυναμικό της περιοχής. Θετικές επιπτώσεις στην απασχόληση αναμένονται και έμμεσα, μέσω δραστηριοτήτων που υποστηρίζουν τη λειτουργία του έργου (εστίαση, προμήθειες, μεταφορές, αλλά και επισκευές και συντήρηση υποδομών).
Ποιότητα ζωής

Το έργο αναμένεται να προωθήσει δράσεις πολιτισμού και εκπαίδευσης, συμβάλλοντας μακροπρόθεσμα στη βελτίωση της ποιότητας ζωής του πληθυσμού. Η αξιοποίηση των εγκαταλελειμμένων κτιρίων θα συμβάλει στην αστική ανάπλαση και αναζωογόνηση της περιοχής της Νέας Ιωνίας. Παράλληλα, θα περιοριστούν οι αρνητικές επιπτώσεις των εγκαταλελειμμένων χώρων στη δημόσια υγεία και στο αστικό περιβάλλον. Το έργο θα ενισχύσει επίσης τη βιώσιμη κινητικότητα μέσω δρόμων ήπιας κυκλοφορίας, ποδηλατοδρόμων και πεζοδρόμων.
7. Τεχνικές υποδοµές

 Μεταφορές

Στη φάση κατασκευής αναμένονται προσωρινές επιπτώσεις στο οδικό δίκτυο από τη μεταφορά υλικών και εξοπλισμού, οι οποίες θα περιοριστούν με κατάλληλο σχέδιο μεταφοράς και μέτρα κυκλοφορίας. Η αυξημένη κίνηση βαρέων οχημάτων εκτιμάται ότι μπορεί να απορροφηθεί από το υφιστάμενο οδικό δίκτυο χωρίς σημαντικές επιβαρύνσεις.

Κατά τη λειτουργία, οι πρόσθετοι κυκλοφοριακοί φόρτοι δεν αναμένεται να προκαλέσουν δυσμενείς συνθήκες, ενώ προβλέπονται επαρκείς θέσεις στάθμευσης. Παράλληλα, η δημιουργία πεζοδρόμων, ποδηλατοδρόμων και χώρων πρασίνου αναμένεται να βελτιώσει σημαντικά τις συνθήκες βιώσιμης κινητικότητας στην περιοχή.
Περιβαλλοντικές υποδομές

Οι επιπτώσεις στις περιβαλλοντικές υποδομές σχετίζονται κυρίως με την παραγωγή στερεών απορριμμάτων και λυμάτων στο εργοτάξιο. Κατά τη λειτουργία, προβλέπεται κατάλληλο αποχετευτικό σύστημα για τη διάθεση των αστικών λυμάτων και των όμβριων υδάτων. Το σύστημα θα περιλαμβάνει τον απαραίτητο εξοπλισμό, όπως σιφώνια, φρεάτια και μηχανοσίφωνες. Τυχόν επεμβάσεις στα υφιστάμενα δίκτυα θα πραγματοποιούνται σε συνεργασία με τους αρμόδιους φορείς, ώστε να διασφαλίζεται η ομαλή λειτουργία τους.

Δίκτυα και τηλεπικοινωνίες

Οι επιπτώσεις στα δίκτυα υποδομών αφορούν κυρίως την κατανάλωση νερού και ενέργειας, καθώς και τα δίκτυα τηλεπικοινωνιών. Κατά τη λειτουργία, η υδροδότηση του έργου θα εξασφαλίζεται από τη ΔΕΥΑΜΒ, σύμφωνα με τη σχετική έγκριση. Η θέση του οικοπέδου επιτρέπει την άμεση σύνδεση με τα υφιστάμενα τηλεπικοινωνιακά δίκτυα. Τυχόν τροποποιήσεις ή επεμβάσεις στα υφιστάμενα δίκτυα θα πραγματοποιούνται σε συνεργασία με τους αρμόδιους φορείς.
8. Ατµοσφαιρικό περιβάλλον

Κατά την κατασκευή, οι αυξημένες συγκεντρώσεις ρύπων θα είναι τοπικές, προσωρινές και αναμενόμενες για έργα αυτού του είδους. Η επιβάρυνση της ατμόσφαιρας μπορεί να περιοριστεί με την τήρηση της νομοθεσίας, την ορθή εργοταξιακή πρακτική και τη λήψη κατάλληλων μέτρων.

Κατά τη λειτουργία, ενδέχεται να υπάρξει μικρή επιβάρυνση της ατμόσφαιρας λόγω μεταβολών στις κυκλοφοριακές ροές. Ωστόσο, δεν αναμένεται υπέρβαση των θεσμοθετημένων ορίων ποιότητας της ατμόσφαιρας στην περιοχή μελέτης.
9. Ακουστικό περιβάλλον και Δονήσεις
Κατά την κατασκευή, η αύξηση του θορύβου και οι δονήσεις θα είναι αναμενόμενες, τοπικές και προσωρινές, κυρίως λόγω των οχημάτων και μηχανημάτων. Οι επιπτώσεις θα περιοριστούν με την τήρηση της νομοθεσίας, την ορθή εργοταξιακή πρακτική, τη χρήση ηχοπετασμάτων και κατάλληλων μέτρων περιορισμού των δονήσεων.

Κατά τη λειτουργία, οι κύριες πηγές θορύβου θα είναι η κυκλοφορία των οχημάτων και οι εξωτερικές ηλεκτρομηχανολογικές μονάδες. Οι δονήσεις από τον Η/Μ εξοπλισμό θα περιορίζονται μέσω κατάλληλης προστασίας και έδρασης, ώστε να ελαχιστοποιείται η μετάδοσή τους.
10. Ηλεκτροµαγνητικά πεδία

Κατά την κατασκευή του έργου δεν προβλέπεται η χρήση εξοπλισμού που να προκαλεί σημαντικά επίπεδα ηλεκτρομαγνητικής ακτινοβολίας, ενώ κατά τη λειτουργία, ο προβλεπόμενος υποσταθμός θα είναι μικρής δυναμικότητας. Επομένως, δεν αναμένεται σημαντική επιβάρυνση από ηλεκτρομαγνητική ακτινοβολία στην περιοχή και εκτιμάται ότι δεν θα υπάρξει υπέρβαση των επιτρεπόμενων ορίων.
11. ΄Υδατα

Επιφανειακά ύδατα

Η ευρύτερη περιοχή του έργου αποστραγγίζεται κυρίως από τον χείμαρρο Ξηριά, ενώ κατά την κατασκευή του δεν αναμένονται επιπτώσεις στους επιφανειακούς υδατικούς πόρους. Απαραίτητη προϋπόθεση είναι η λήψη κατάλληλων μέτρων για τη συλλογή και διαχείριση των λυμάτων και αποβλήτων του εργοταξίου.

Κατά τη λειτουργία, δεν αναμένονται επιπτώσεις στη διαθεσιμότητα, την ποσότητα ή την ποιότητα των επιφανειακών υδάτων της περιοχής. Το έργο θα συνδεθεί με τα δίκτυα αποχέτευσης όμβριων και ακαθάρτων, περιορίζοντας τον κίνδυνο ρυπαντικού φορτίου.
Υπόγεια ύδατα

Η κατασκευή του έργου δεν αναμένεται να επηρεάσει την υδρογεωλογία, τους υπόγειους υδροφορείς ή τις ροές τροφοδοσίας τους. Δεν προβλέπονται επιπτώσεις στα ποιοτικά χαρακτηριστικά των υπόγειων υδάτων. Επίσης, δεν αναμένεται να επηρεαστούν η μελλοντική ποιότητα και ποσότητα των υπόγειων υδάτων. Η κατανάλωση νερού του έργου δεν αναμένεται να επηρεάσει τη στάθμη ή τη διαθεσιμότητα των υδροφορέων.
Τέλος, προτείνονται μέτρα αντιμετώπισης και περιορισμού των αρνητικών επιπτώσεων  κατά την κατασκευή και λειτουργία του προτεινόμενου έργου όπως η εφαρμογή των αρχών και των τεχνικών του βιοκλιματικού σχεδιασμού για τη μείωση του ενεργειακού αποτυπώματος, μέσω της χρήσης Α.Π.Ε. για την παραγωγή ηλεκτρικής ενέργειας και της παραγωγής ζεστού νερού χρήσης, και της αξιοποίησης της τεχνολογίας των γεωθερμικών αντλιών θερμότητας για την κάλυψη των αναγκών ψύξης και θέρμανσης. Επιπλέον, προτείνονται μέτρα αποφυγής εκπομπών σκόνης, μείωσης του εργοταξιακού θορύβου και αποκατάστασης των προσβάσεων στις χρήσεις της περιοχής και ιδίως των μετακινήσεων των κατοίκων.
Λαμβάνοντας υπόψη όλα τα παραπάνω σας παρακαλούμε για την άμεση συζήτηση του θέματος και την έκφραση της γνώμη σας επί της Μελέτης Περιβαλλοντικών Επιπτώσεων για το ανωτέρω έργο.

Συνημμένα:

1. Το με αρ. πρωτ. 292121/5-8-2026 έγγραφο της Περιφέρειας Θεσσαλίας
2. Το με αρ. πρωτ. 308/17-8-2026 έγγραφο του ΤΕΕ Μαγνησίας
3. Αρ. 22/2026 Απόφαση της Δ.Κ. Νέας Ιωνίας 

4. Συνοπτική παρουσίαση των περιβαλλοντικών επιπτώσεων (σελ. 337 της ΜΠΕ)

5. Μελέτη Περιβαλλοντικών Επιπτώσεων (ΜΠΕ)
6. Χάρτης χρήσεων γης

